POROČILO KOMISIJE SVETU IN EVROPSKEMU PARLAMENTU

o dejavnostih Evropskega raziskovalnega sveta in uresničevanju ciljev iz posebnega programa „Zamisli“ v letu 2013

1. Uvod in pravna podlaga

Glavna naloga Evropskega raziskovalnega sveta (ERC), ki je bil ustanovljen s Sklepom Komisije 2007/134/ES[1], je izvajanje posebnega programa „Zamisli“, s skupnim proračunom v višini 7,51 milijarde EUR.

ERC sestavlja neodvisni znanstveni svet, pomaga pa mu posebna izvedbena struktura, ki se je preoblikovala v izvajalsko agencijo ERC (ERCEA) in je bila ustanovljena na podlagi splošnih pravil za izvajalske agencije[2]. Odgovornost za izvajanje programa „Zamisli“ in podpiranje znanstvenega sveta je Komisija na agencijo prenesla leta 2008, samostojnost pa je bila agenciji dodeljena julija 2009.

V skladu s členom 4.4 in Prilogo I k Odločbi Sveta o posebnem programu „Zamisli“ to letno poročilo Komisije, pripravljeno v sodelovanju z znanstvenim svetom ERC in izvajalsko agencijo ERC, predstavlja oceno dejavnosti in doseganja ciljev ERC v letu 2013. To poročilo je dopolnjeno s poročilom znanstvenega sveta o znanstvenem izvajanju in dosežkih programa v letu 2013[3].

2 Strateške zadeve

Znanstveni svet je odgovoren za določitev znanstvene strategije ERC, kar vključuje tudi pripravo letnega delovnega programa „Zamisli“, najpomembnejšega strateškega dokumenta ERC.

2.1 Vrste ukrepov

Osrednji del delovnega programa „Zamisli“ sta dve vrsti subvencij:

Subvencije za začetek samostojne poti raziskovalca, ki podpirajo raziskovalce v zgodnji fazi njihove poklicne poti s ciljem zagotavljanja delovnih pogojev, ki jim omogočajo, da postanejo samostojni vodilni raziskovalci.

Subvencije za priznane raziskovalce, ki so oblikovane za podpiranje izjemnih in uveljavljenih vodilnih raziskovalcev in jim zagotavljajo potrebna sredstva za nadaljnje delo njihovih skupin pri iskanju novih prodornih rešitev na njihovem raziskovalnem področju.

Leta 2012 je znanstveni svet kot dvoletne pilotne projekte uvedel subvencije za sinergije, namenjene majhnim skupinam vodilnih raziskovalcev in njihovim ekipam. Subvencije za sinergije se od konzorcijev razlikujejo v tem, da so namenjene posameznim raziskovalcem, ki jim njihove komplementarne veščine, znanje in viri omogočajo skupno obravnavo raziskovalnih problemov na področju pionirskega znanja in preseganje ravni, ki jo posamezni raziskovalci lahko dosežejo sami. Subvencije za sinergije upoštevajo strog pristop ERC na podlagi odličnosti in so odprte za predloge z vseh področjih znanosti in akademskih študij.

Prejemnikom subvencij ERC je na voljo dodatna možnost subvencij – potrditev modela – za razvoj inovacijskih zmožnosti, ki jih predstavljajo zamisli iz projektov, financiranih s sredstvi ERC. Njihov cilj je zapolniti vrzel na področju financiranja v začetni fazi inovacije.

2.2 Delovni program 2013 za posebni program „Zamisli“

Delovni program 2013 za posebni program „Zamisli“ je znanstveni svet pripravil 12. marca 2012, Komisija pa ga je sprejela 9. julija 2012[4].

V odziv na hitro rastoče število vlog za subvencije za začetek samostojne poti raziskovalca je znanstveni svet leta 2013 uvedel dva ločena razpisa, za „začetnike“ in „konsolidatorje“. Subvencije za konsolidatorje podpirajo raziskovalce, ki so še vedno v zgodnji fazi poklicne poti (7–12 let po dokončanju doktorata), a zelo pogosto že delajo z lastno skupino, medtem ko so „začetniki“ še v zgodnejši fazi (2–7 let po dokončanju doktorata) poti k raziskovalni samostojnosti.

Poleg tega znanstveni svet formalizira svoj pristop h kršitvam znanstvene etike.

2.3 Metodologija strokovnega ocenjevanja

Ocenjevanje ERC temelji na strukturi odborov za strokovno ocenjevanje na visoki ravni, člane odborov pa izbere znanstveni svet. Med njimi so znanstveniki, inženirji in strokovnjaki iz EU in zunaj nje. Ti odbori pokrivajo vse raziskovalne discipline in so organizirani v okviru treh glavnih raziskovalnih področij: fizikalne in tehniške vede, biološke vede ter družbene in humanistične vede. Število odborov za subvencije za začetek samostojne poti raziskovalca, za utrditev položaja in za priznane raziskovalce je ostalo enako kot pri prejšnjih razpisih, tj. 25. Predloge za potrditev modela je ocenjevala posebna skupina strokovnih ocenjevalcev, ki so delovali na daljavo. Ti strokovnjaki so bili izbrani na podlagi njihovega poznavanja postopka, s katerim se projektom omogoča, da se približajo trgu ali izpolnijo družbene potrebe. Subvencije za sinergije je ocenjevalo pet različnih odborov z dvostopenjskim ocenjevalnim postopkom, izdelanim posebej v ta namen.

3. Izvajanje programa

Izvajalska agencija ERC je leta 2013 upravljala svoj največji operativni proračun. Odobritve za prevzem obveznosti so znašale 1,8 milijarde EUR, odobritve plačil pa 1,1 milijarde EUR. Tako odobritve za plačila kot tudi odobritve za prevzem obveznosti so bile ob koncu leta 2013 v celoti porabljene.

3.1 Subvencije

Od delovnega programa 2008 naprej razpisi ERC vključujejo enostopenjski postopek predložitve, po katerem morajo vložniki predložiti celoten predlog, in dvostopenjski postopek ocenjevanja.

Subvencije se dodelijo za najboljše predloge glede na razpoložljivi proračun. Ponudba se oblikuje na podlagi samega predloga in financiranja, priporočenega v okviru strokovnega ocenjevanja.

3.1.1 Subvencije ERC za začetek samostojne poti raziskovalca za leto 2013

Razpis za subvencije ERC za začetek samostojne poti raziskovalca za leto 2013 je bil objavljen julija 2012 z okvirnim proračunom v višini 398 milijonov EUR. Skupno je bilo prejetih 3 329 predlogov, od tega 1 486 s področja fizikalnih in tehniških ved (45 %), 1 073 s področja bioloških ved (32 %) ter 770 s področja družbenih in humanističnih ved (23 %). Skupno je bilo za financiranje izbranih 300 predlogov (podatki iz decembra 2013). Dodeljena sredstva so presegala 430 milijonov EUR, povprečna odobrena subvencija pa je znašala približno 1,5 milijona EUR.

3.1.2 Subvencije ERC za utrditev položaja za leto 2013

Razpis za subvencije ERC za utrditev položaja za leto 2013 je bil objavljen novembra 2012 z okvirnim proračunom v višini 523 milijonov EUR. Skupno je bilo prejetih 3 673 predlogov, od tega 1 668 s področja fizikalnih in tehniških ved (45 %), 1 203 s področja bioloških ved (33 %) ter 802 s področja družbenih in humanističnih ved (22 %). Skupno je bilo za financiranje izbranih 312 predlogov (podatki iz decembra 2013). Dodeljena sredstva so presegala 590 milijonov EUR, povprečna odobrena subvencija pa je znašala približno 1,9 milijona EUR.

3.1.3 Subvencije ERC za priznane raziskovalce za leto 2013

Razpis za subvencije ERC za priznane raziskovalce za leto 2013 je bil objavljen julija 2012 z okvirnim proračunom v višini 662 milijonov EUR. Skupno je bilo prejetih 2 408 predlogov, od tega 1 053 s področja fizikalnih in tehniških ved (44 %), 788 s področja bioloških ved (33 %) ter 567 s področja družbenih in humanističnih ved (23 %). V postopku ocenjevanja je bilo za financiranje izbranih 289 predlogov (podatki iz decembra 2013) s skupnimi dodeljenimi sredstvi v višini okrog 670 milijonov EUR, pri čemer je skupna povprečna odobrena subvencija znašala 2,4 milijona EUR.

3.1.4 Potrditev modela ERC za leto 2013

Razpis za potrditev modela ERC za leto 2013 je bil objavljen januarja 2013, pri čemer je bil prvi rok 24. aprila, drugi pa 3. oktobra. Proračun je znašal 10 milijonov EUR, približno polovico za posamezni rok. Skupno je bilo na prvem roku prejetih 145, na drugem roku pa 147 predlogov. V postopku ocenjevanja je bilo na prvem roku za financiranje izbranih skupno 33 predlogov, na drugem roku pa 34 predlogov.

3.1.5 Subvencije ERC za sinergije za leto 2013

Znanstveni svet ERC je v svojih delovnih programih za leti 2012 in 2013 poskusno uvedel novo možnost financiranja, tj. subvencije za sinergijo. Na drugi razpis za subvencije za sinergije (za leto 2013) je prispelo 449 prijav, v primerjavi s 700 prijavami iz leta 2012. Leta 2013 je bilo za financiranje izbranih trinajst sinergetskih projektov. Vsak izmed projektov, ki so prejeli subvencije za sinergije, vključuje od dva do štiri vodilne raziskovalce, tako da z navedenimi 13 subvencijami podporo prejema 45 izjemnih raziskovalcev. Pri 9 od 13 izbranih predlogov je šlo za ponovno vložene predloge iz razpisa za subvencije za sinergije za leto 2012. Skupni proračun, ki je bil dodeljen za razpis za subvencije za sinergije za leto 2013, je znašal 150 milijonov EUR.

3.2 Sodelovanje med ERC in NSF

Potem ko sta Evropska komisija in ameriška Nacionalna znanstvena fundacija (National Science Foundation – NSF) 13. julija 2012 podpisali „izvedbeni sporazum“ med ERC in NSF, so bili sprejeti nadaljnji ukrepi za omogočanje najbolj nadarjenim mladim raziskovalcem iz ZDA, ki jih je izbrala NSF, da preživijo nekaj časa – od 6 do 12 mesecev – v Evropi kot člani skupin prejemnikov subvencij ERC. Namen pobude je povezati raziskovalce s skupnimi interesi in komplementarnimi znanji pri njihovih prizadevanjih za napredek na pionirskih področjih znanosti ter okrepiti znanstveno in tehnološko sodelovanje med celinama. V okviru prvega razpisa za prijavo interesa je predvideno, da se bo 12 raziskovalcev iz ZDA pridružilo 12 skupinam prejemnikov subvencij ERC; v teku pa je že drugi razpis.

Ministrstvo Republike Koreje za znanost, IKT in prihodnje načrtovanje in Evropska komisija sta 8. novembra 2013 podpisala podobno pobudo za povečanje možnosti korejskih znanstvenikov na začetku poklicne poti, da pridejo v Evropo in se pridružijo raziskovalnim skupinam prejemnikov subvencij ERC.

3.3 Programski odbor

Programski odbor posebnega programa „Zamisli“ poleg svojih formalnih nalog opravlja pomembno vlogo komunikacijskega kanala med državami članicami in pridruženimi državami sedmega okvirnega programa, znanstvenim svetom, generalnim sekretarjem ERC ter Komisijo. Leta 2013 sta sestanka programskega odbora potekala 16. aprila in 15. oktobra.

3.4 Pregled izpolnjevanja etičnih meril

Leta 2013 so bili po opravljeni etični presoji in regulativnem postopku v odboru potrjeni štirje predlogi, ki vključujejo raziskave človeških zarodnih matičnih celic. Dva nadaljnja predloga sta bila pravkar potrjena po opravljeni etični presoji.

Za spremljanje etičnih vidikov v zvezi s tekočimi subvencijami je sistem notranjega nadzora uvedel postopek etičnega nadzora za odobritev, ki zagotavlja, da je predlagana raziskava v skladu z etičnimi načeli iz pravil za predložitev. Leta 2013 je bilo izdanih okrog 270 obvestil o etičnem nadzoru za odobritev.

3.5 Pritožbe

Prejetih je bilo 261 pritožb, kar pomeni, da ostaja odstotek pritožb v zvezi s predlogi, vloženimi leta 2013, nespremenjen v primerjavi z letom 2012 (okrog 2,5 %). Čeprav sta bila 2 primera pritožb leta 2013 uspešno ponovno ocenjena, nista pokazala nobenih sistemskih pomanjkljivosti ocenjevalnega postopka.

3.6 Obveščanje

Leta 2013 so bile v okviru prihodnjega programa Obzorje 2020 razvite pomembne pobude za povečanje prepoznavnosti ERC v Evropi in zunaj nje. ERC je objavil več obvestil za tisk v zvezi s svojimi razpisi ter tudi številne prispevke o financiranih raziskavah, ki so bili nato aktivno deljeni na družabnih omrežjih. Nekateri dogodki so bili še posebej primerni za obveščanje in objavo v tisku: praznovanje ob 3000. podeljeni subvenciji, srečanje na Svetovnem gospodarskem forumu v Davosu, „poletno srečanje v Davosu“ na Kitajskem ter skupno pismo ERC in Evropske okrogle mize industrialcev v podporo evropskemu proračunu za raziskave. Litovsko predsedstvo je septembra organiziralo konferenco o koristih naložb v družboslovne in humanistične vede v Evropi, na kateri je aktivno sodeloval tudi ERC.

Mednarodna kampanja ozaveščanja „ERC po vsem svetu“, ki jo vodi generalni sekretar ERC, se je nadaljevala v Argentini, Čilu, Mehiki, Indiji, na Kitajskem ter v Avstraliji in na Novi Zelandiji, da bi raziskovalce seznanili s financiranjem ERC ter okrepili vezi s ključnimi predstavniki in raziskovalci z vodilnih univerz v teh državah.

Poleg teh obiskov se je ERC udeležil tudi glavnih mednarodnih znanstvenih konferenc, dogodkov in razstav ter zaposlitvenih sejmov in delavnic: evropskega meseca možganov, 63. srečanja dobitnikov Nobelove nagrade v mestu Lindau, konference evropskega združenja za kognitivno psihologijo, evropskega združenja ekonomistov, evropskega sociološkega združenja, evropskega foruma za tehnologijo v Alpbachu, srečanja organizacije EMBO, letnega srečanja evropske akademije mladih ter letnega srečanja ameriškega združenja za napredek znanosti, ki je potekalo v Bostonu februarja 2013.

Nacionalne kontaktne točke, ki so razmeščene po vsej Evropi in imajo vlogo posrednikov informacij potencialnim vložnikom, so bile ažurno obveščene o razpisih in dogodkih ERC, tudi na zasedanjih, organiziranih v Bruslju dvakrat letno (junija in novembra 2013). Kot posledica kampanje „ERC po vsem svetu“ se omrežje nacionalnih kontaktnih točk postopoma razširja s predstavniki zainteresiranih tretjih držav. Prvič je bilo v Bruslju organizirano priložnostno srečanje nacionalnih kontaktnih točk s sedežem zunaj evropskega raziskovalnega prostora.

3.7 Spremljanje, presoja in ocenjevanje posebnega programa „Zamisli“

ERC je 15. januarja 2013 praznoval podelitev 3000. subvencije. Stalno spremljanje programa „Zamisli“ je prineslo naslednje ugotovitve za leto 2013:

· med prejemniki subvencij ERC je osem Nobelovih nagrajencev in trije dobitniki Fieldsove medalje. Poleg tega je prestižne mednarodne znanstvene nagrade in priznanja prejelo še 134 prejemnikov subvencij ERC;

· med letoma 2008 in 2013 je bilo v strokovnih revijah z velikim vplivom objavljenih več kot 20 000 člankov, ki navajajo financiranje ERC;

· vsak prejemnik subvencije ERC v povprečju zaposluje šest drugih raziskovalcev in tako prispeva k usposabljanju nove generacije odličnih raziskovalcev;

· analiza znatnega vzorca projektov kaže, da se narodnost približno polovice vseh članov skupin ERC razlikuje od narodnosti vodilnega raziskovalca njihovega projekta. Poleg tega člani skupin ERC zastopajo narodnosti skoraj vseh držav evropskega raziskovalnega prostora in nadaljnjih 55 narodnosti zunaj evropskega raziskovalnega prostora. To gotovo kaže na svetovni poziv ERC. Podatki iste analize kažejo pozitivne številke tudi glede uravnotežene zastopanosti spolov. Po trenutnih ocenah predstavljajo 38 % članov skupin ženske, kar je višji delež od števila ženskih prejemnic štipendij (20 %). Delež žensk med člani skupin na področju bioznanosti ter družbenih in humanističnih ved že dosega 50 % vseh članov skupin (23 % na področju fizikalnih in tehniških ved). To so večinoma študentke postdoktorskega ali doktorskega študija, ki so še na začetku svoje raziskovalne poti;

· julija 2012 je izvajalska agencija ERC zaključila triletno obdobje samostojnega delovanja in prestala postopek zunanjega ocenjevanja, ki je vključeval analizo stroškov in koristi. Ocenjevalno poročilo je bilo dokončano leta 2013 in je bilo 27. januarja 2014 poslano proračunskemu organu (Evropskemu parlamentu in Svetu[5]) ter Računskemu sodišču[6].

4 Struktura Evropskega raziskovalnega sveta 4.1 Znanstveni svet

Februarja in aprila 2013 je potekala postopna zamenjava članov znanstvenega sveta. Novi člani so bili naznanjeni v prejšnjem letnem poročilu Komisije Svetu in Evropskemu parlamentu[7].

Znanstveni svet je leta 2013 opravil pet plenarnih zasedanj; tri v Bruslju, eno v Bratislavi (Slovaška) in eno v Utrechtu (Nizozemska). Člani znanstvenega sveta se sestajajo tudi v okviru delovnih skupin in obravnavajo posebna vprašanja: inovacije in odnose z industrijo, odprt dostop, internacionalizacijo in uravnoteženo zastopanost spolov. Leta 2013 je pričela delovati nova delovna skupina za ključne kazalnike uspešnosti, ki je zadolžena za razvoj načrta za spremljanje in ocenjevanje izpolnjevanja misij ERC, kot je to mogoče s takimi orodji. V skladu s politiko ERC glede kršitev znanstvene etike, ki jo je znanstveni svet sprejel oktobra 2012, sta izvajalska agencija ERC in stalni odbor znanstvenega sveta za navzkrižje interesov, kršitve znanstvene etike in etična vprašanja leta 2013 analizirala 10 primerov kršitev znanstvene etike.

Plenarna zasedanja znanstvenega sveta in zasedanja njegovih članov z deležniki ERC se pripravljajo ob organizacijski in upravni podpori izvajalske agencije. Agencija nudi tudi nasvete in pripravlja analize, s katerimi podpira znanstveni svet pri izpolnjevanju njegovih nalog, opisanih v Prilogi 1 k posebnemu programu „Zamisli“, ter nudi podporo operativnim dejavnostim delovnih skupin in stalnih odborov sveta.

Da bi se ohranila povezava med ERC ter Evropsko komisijo in izvajalsko agencijo, se predsednik in podpredsedniki znanstvenega sveta, generalni sekretar ERC in direktor agencije redno srečujejo kot odbor ERC. Teh zasedanj se udeležujejo tudi visoki vodstveni uslužbenci agencije. Leta 2013 se je odbor desetkrat sestal v Bruslju, zlasti da bi pripravil oziroma nadalje obravnaval zasedanja znanstvenega sveta.

4.2 Izvajalska agencija ERC

Od julija 2009 je agencija odgovorna za vse vidike upravnega izvajanja in izvedbo programa, kot je določeno v delovnem programu.

Dejavnosti agencije nadzoruje pripravljalni odbor, ki ga je imenovala Komisija. Predseduje mu generalni direktor Generalnega direktorata za raziskave in inovacije, med člani pa sta tudi dva člana znanstvenega sveta. Pripravljalni odbor se je leta 2013 sestal trikrat ter sprejel sklepe v zvezi z letnim delovnim programom, proračunom in računovodskimi izkazi ter organizacijsko strukturo agencije.

4.2.1 Osebje agencije

Operativni proračun za leto 2013 je omogočil zaposlitev 100 začasnih uslužbencev, 281 pogodbenih sodelavcev in 8 napotenih nacionalnih strokovnjakov, kar pomeni skupno 389 uslužbencev. Konec decembra 2013 je bilo v agenciji skupno zaposlenih 379 uslužbencev: 99 začasnih in 270 pogodbenih uslužbencev ter 10 napotenih nacionalnih strokovnjakov.

Statistični podatki iz decembra 2013 kažejo, da je v agenciji zaposlenih približno 35 % moških in 65 % žensk. Kar zadeva uravnoteženost med spoloma pri visoko specializiranem osebju (začasni uslužbenci in pogodbeni uslužbenci iz funkcionalne skupine IV), 59 % mest zasedajo ženske. Konec leta 2013 so bili v izvajalski agenciji ERC zaposleni državljani iz 25 držav članic EU.

5 Sklepne ugotovitve in obeti za ERC v okviru programa Obzorje 2020

Leta 2013 je ERC prvič po ustanovitvi organiziral štiri večje razpise v enem letu s skupnim proračunom v višini 1,8 milijard EUR in 900 dodeljenimi subvencijami po vsej Evropi. Z več kot 4 000 prejemniki subvencij in naraščajočim številom vložnikov je ERC že zdaj zaslužen za številna nova odkritja, znanja in zamisli. V šestih letih obstoja si je pridobil svetovni ugled in hitro postal referenčna točka za odlične pionirske raziskave v Evropi.

Leta 2013 je bil konsolidiran in dokončan tudi naslednji večletni finančni okvir EU ter sprejet program Obzorje 2020, naslednji okvirni program za raziskave in inovacije. Povečanje proračuna ERC dokazuje, da je ERC zgodba o uspehu evropskega povezovanja, in potrjuje njegov položaj v svetovnem raziskovalnem okolju.

Kot je bilo najavljeno v prejšnjem letnem poročilu, je Komisija v skladu s priporočili delovne skupine ERC, vključenimi v predloge za program Obzorje 2020, ustanovila neodvisni raziskovalni odbor na visoki ravni za imenovanje naslednjega predsednika ERC[8]. Predsednik ERC, ki bo v okviru programa Obzorje 2020 skrbel tudi za naloge generalnega sekretarja ERC, bo imel sedež v Bruslju in večino svojega časa posvečal dejavnostim ERC. Raziskovalni odbor, ki mu predseduje lord Sainsbury of Turville, je julija 2013 Komisiji predložil poročilo, sledilo pa je imenovanje profesorja Jean-Pierra Bourguignona kot prvega predsednika ERC v okviru Obzorja 2020[9].

Decembra 2013 je bil s Sklepom Komisije 2013/C 373/09[10] vzpostavljen pravni okvir ERC v okviru programa Obzorje 2020, ki je tudi obnovil članstvo znanstvenega sveta z imenovanjem treh novih članov: profesorja Nilsa Christiana Stensetha (Center za okoljsko in razvojno sintezo, Univerza v Oslu), profesorja Martina Stokhofa (Oddelek za filozofijo, Fakulteta za humanistične vede, Univerza v Amsterdamu) in profesorja Michela Wieviorke (fundacija Fondation Maison des Sciences de l’homme, École des Hautes Études en Sciences Sociales, Pariz). Komisija je z Izvedbenim sklepom 2013/779/EU[11] podaljšala tudi mandat izvajalske agencije ERC.

[1] UL L 57, 24.2.2007, str.14.

[2] 2008/37/ES: Sklep Komisije z dne 14. decembra 2007 o ustanovitvi Izvajalske agencije Evropskega raziskovalnega sveta za upravljanje posebnega programa Skupnosti Zamisli na področju pionirskih raziskav pri uporabi Uredbe Sveta (ES) št. 58/2003 (UL L 9, 12.1.2008, str. 15).

[3] erc.europa.eu/sites/default/files/publication/files/erc_annual_report_2013.pdf

[4] C(2012) 4562 z dne 9.7.2012, neobjavljen.

[5] Ares(2014) 181203

[6] Ares(2014) 181052

[7] COM(2013) 318, 30.5.2013.

[8] europa.eu/rapid/press-release_IP-12-1393_sl.htm

[9] europa.eu/rapid/press-release_IP-12-1393_sl.htm

[10] UL C 373, 20.12.2013, str. 23.

[11] UL L 346, 20.12.2013, str. 58.